Diari Oficial de la Generalitat Valenciana


Sumari del DOGV 4494, del 07-05-2003 (2003/4607)

RESOLUCIÓ de 15 d'abril de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol de col·laboració entre la Delegació del Govern en la Comunitat Valenciana i la Conselleria de Benestar Social de la Generalitat Valenciana, sobre l'execució de sancions en matèria de consum i tinença de drogues tòxiques, estupefaents o substàncies psicotròpiques en llocs, vies, establiments o transports públics.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4494

Data del DOGV
:   07-05-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/4607


Data del document
:   15-04-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Benestar Social
    * cooperació administrativa
    * administració central
    * toxicomania

RESOLUCIÓ de 15 d'abril de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol de col·laboració entre la Delegació del Govern en la Comunitat Valenciana i la Conselleria de Benestar Social de la Generalitat Valenciana, sobre l'execució de sancions en matèria de consum i tinença de drogues tòxiques, estupefaents o substàncies psicotròpiques en llocs, vies, establiments o transports públics. [2003/X4607]
  
Subscrit, després de la tramitació prèvia reglamentària, entre la Delegació del Govern en la Comunitat Valenciana i la Conselleria de Benestar Social de la Generalitat Valenciana, l'11 de març de 2003, un Protocol de col·laboració sobre l'execució de sancions en matèria de consum i tinença de drogues tòxiques, estupefaents o substàncies psicotròpiques en llocs, vies, establiments o transports públics, i en compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Protocol, que ha quedat inscrit en el Registre de Convenis amb el número 0255/2003, i que figura com a annex d'esta resolució.
  
València, 15 d'abril de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Protocol de col·laboració entre la Delegació del Govern en la Comunitat Valenciana i la Conselleria de Benestar Social de la Generalitat Valenciana, sobre l'execució de sancions en matèria de consum i tinença de drogues tòxiques, estupefaents o substàncies psicotròpiques en llocs, vies, establiments o transports públics.
  
València, 11 de març de 2003
  
REUNITS
  
D'una part, l'Excm. delegat del Govern a la Comunitat Valenciana, senyor Juan Gabriel Cotino Ferrer, en exercici de les competències atribuïdes en els articles 22.2.a) i 27.1.b) de la Llei 6/1997, de 14 d'abril, d'Organització i Funcionament de l'administració General de l'Estat.
  
I de l'altra, l'Hble. conseller de Benestar Social, senyor Rafael Blasco Castany, en virtut de la competència atribuïda per la Llei 5 / 1983, de 30 de desembre, del Govern Valencià, modificada per Llei 1/2002, de 26 de febrer, i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, modificat per Decret 212/2001 de 18 de desembre i l'article 2.2 del Decret 20/1993, de 8 de febrer del Govern Valencià, i facultat expressament per a este acte per Acord del Consell de data 18 de febrer de 2003.
  
EXPOSEN
  
La Llei Orgànica, 1/1992, de Seguretat Ciutadana, preveu en l'article 25 com a infracció greu a la seguretat ciutadana, el consum i la tinença de drogues tòxiques, estupefaents o substàncies psicotròpiques en llocs, vies, establiments o transports públics. Així mateix, l'article 29 de l'esmentada Llei atribuïx als Delegats del Govern la potestat sancionadora per a imposar multes de fins a 1 milió de pessetes, la retirada d'armes i de les llicències o permisos corresponents, i la suspensió temporal de les llicències o autoritzacions de fins a sis mesos de duració per infraccions greus o lleus.
  
Este procediment s'ha utilitzat fins hui atenent al criteri de l'automatisme en la majoria dels casos, sense atendre a les circumstàncies concretes en les quals es produïxen les denúncies. No obstant això, en el text de l'esmentada Llei es preveu la possibilitat d'utilitzar el procediment sancionador en matèria de drogues d'una manera més racional pel que fa a la deshabituació dels toxicòmans i, per tant, a la prevenció de futurs consums de droga, i a la prevenció dels futurs delictes que provoca el consum de drogues. Així, l'article 25.2 de la Llei 1/1992, de Seguretat Ciutadana, preveu la suspensió de les sancions per consum de drogues si l'infractor se sotmet a un tractament de deshabituació en un centre o servici degudament acreditat.
  
L'esmentada previsió legal s'ha desenrotllat reglamentàriament en el Reial Decret 1.079/1993, de remissió de les sancions administratives i seguiment dels tractaments de deshabituació, de 2 de juliol, que defén el fi ?resocialitzador i no exclusivament retributiu- de la sanció, a més del seu caràcter preventiu, tot regulant així la substitució de la sanció per la declaració voluntària de l'infractor de sotmetre's a un tractament de deshabituació.
  
Per tant, la Llei i el Reial Decret citats ja posen en relleu la preocupació del legislador per un ús condicionat de la potestat sancionadora en matèria de drogues que supose atendre altres criteris distints de la repressió i de la retribució. Estos criteris impliquen inevitablement, una preocupació per la protecció de la salut dels ciutadans, tal com recull l'article 43 de la Constitució, que establix el mandat als poders públics de fomentar l'educació sanitària i d'organitzar i tutelar la salut pública a través de mesures preventives.
  
Esta tasca preventiva que els poders públics han de desenrotllar en matèria de consum de drogues, s'establix específicament en el Reial Decret 1.911/1999, de 17 de desembre, pel qual s'aprova l'Estratègia Nacional sobre drogues per al període 2000-2008. En este sentit, com afirma el propi Reial Decret, l'Estratègia Nacional es basa en la reducció de la demanda de drogues i per a això, ?la prevenció es configura com l'eix fonamental sobre el qual s'articula l'Estratègia Nacional sobre Drogues?. A més, la priorització de la prevenció es configura com una de les metes de l'Estratègia. Com afirma esta norma, ?es tracta fonamentalment d'una prevenció basada en l'educació i dirigida de forma destacada als xiquets i als jóvens per a fomentar la seua maduració emocional i social, orientada al foment de la seua capacitat crítica, la seua autonomia com a persones i l'aclariment i enfortiment dels seus valors?. Per a això, resulta necessari portar a terme ?activitats de detecció i tractament de les patologies orgàniques i psicològiques associades al consum?.
  
De tot el que s'ha exposat anteriorment, es deduïx la necessitat d'utilitzar els mitjans, els procediments i els recursos de les distintes administracions públiques al servici d'una política racional i intel·ligent de prevenció del consum de drogues. La prevenció de la drogodependència es convertix així en el mitjà per a evitar l'ús i l'abús de drogues, tan perjudicials per a la salut, així com altres problemes socials i sanitaris associats al consum de drogues, entre ells la delinqüència.
  
En este sentit, les administracions no poden quedar-se en una posició reactiva quan el mal ja no té remei. És necessària una activitat preventiva del consum que evite arribar a estes situacions. I per a això, es pot utilitzar com un instrument tremendament efectiu el procediment sancionador en matèria de consum de drogues que actualment s'aplica des de les delegacions del Govern, procediment regulat en els articles 23 a 39 de la Llei Orgànica 1/1992.
  
D'altra banda, la Conselleria de Benestar Social és l'òrgan de la Generalitat Valenciana encarregat de desenrotllar les polítiques d'atenció i de prevenció de les drogodependències, així com les funcions establides en la normativa vigent en relació amb el sector de les toxicomanies. Per a això, és competent per a la prestació dels servicis i la gestió dels centres d'atenció i de prevenció de les drogodependències de titularitat de la Generalitat Valenciana.
  
També correspon a la Conselleria de Benestar Social el foment d'activitats i els servicis en matèria d'atenció i de prevenció de les drogodependències, la gestió de concerts, subvencions i altres prestacions econòmiques en les matèries de la seua competència, i totes aquelles altres funcions que corresponguen en matèries relacionades amb les problemàtiques derivades de l'ús i abús en el consum de drogues.
  
Una vegada donades les competències de les dos administracions abans esmentades, que compartixen un evident interés comú en l'àmbit de la prevenció del consum de droga, és necessari elaborar un marc general d'actuació per al desenrotllament de la col·laboració en esta matèria d'interrelació competencial.
  
En definitiva, allò que es pretén és que, per mitjà de la col·laboració d'ambdós administracions públiques, es dote al procediment sancionador en matèria de consum i tinença de drogues, d'un contingut preventiu adequat, d'acord amb el propi esperit del que establix la Llei Orgànica 1/1992, de Protecció de la Seguretat Ciutadana i en el Reial Decret 1079/1993, de remissió de sancions administratives i seguiment dels tractaments de deshabituació, així com d'acord amb els criteris establits en el Reial Decret 1911/1999, pel qual s'aprova l'Estratègia Nacional sobre drogues per al període 2000-2008. Este caràcter preventiu s'articula sobre el principi de la voluntarietat, perquè permet als infractors en tot moment optar per la sanció econòmica que corresponga o la seua substitució per les activitats preventives que es determinen.
  
Es tracta d'una bona oportunitat per a previndre el consum de drogues, especialment per part dels més jóvens, en una labor formativa i informativa d'acord amb els esforços que tant administracions com societat estan desplegant en els últims anys, i als quals no poden ser aliens els procediments sancionadors sobre els quals l'administració general de l'Estat exercix les seues competències.
  
Els motius anteriorment exposats porten a establir per mitjà del present Protocol fórmules de col·laboració entre la Delegació del Govern i la Conselleria de Benestar Social amb l'objecte de portar a terme activitats de formació i informació sobre les conseqüències del consum de drogues tòxiques i substàncies psicotròpiques, que tinguen un caràcter preventiu. Dites activitats es dirigiran especialment als jóvens.
  
ACORDEN
  
Primer. La Delegació del Govern notificarà a aquelles persones que siguen denunciades per les Forces i Cossos de Seguretat per consum o tinença il·lícita de drogues en llocs, vies, establiments o transports públics, la posada a la seua disposició d'un telèfon de contacte de la Conselleria de Benestar Social en el qual se'ls donarà la informació que corresponga sobre les mesures que els seran d'aplicació com substitutives de la sanció econòmica corresponent si voluntàriament accedixen a això.
  
Segon. La Delegació del Govern enviarà setmanalment a la Conselleria de Benestar Social la quantificació del nombre total de persones que podran accedir a este tipus de mesures substitutives per haver manifestat davant de la Delegació del Govern la seua voluntat d'acollir-se a estes mesures substitutives.
  
Tercer. La Conselleria de Benestar Social disposarà de cursos de prevenció del consum de drogues dirigits específicament a atendre els menors i majors d'edat assenyalats per la Delegació com denunciades per consum o tinença de drogues. També i en alguns casos excepcionals, s'habilitarà la prestació de treballs de cap de setmana en favor de la comunitat per part de les persones denunciades.
  
Quart. Els programes i les activitats que s'han de desenrotllar sobre la base d'este Protocol tindran en compte la reincidència indicada segons el nombre de denúncies.
  
Quint. S'establiran i mantindran canals d'informació i relació fluids i continus entre la Delegació del Govern i la Conselleria de Benestar Social sobre les activitats desenrotllades per esta última en compliment d'este Protocol, i sobre el seguiment que tenen per part de les persones denunciades.
  
Sext. El disseny, la programació, l'execució, i el finançament de les activitats de prevenció que ha de desenrotllar la Conselleria de Benestar Social com a conseqüència d'este Protocol, es portarà a terme sense que supose cap tipus de càrrega financera per a l'administració general de l'Estat; en relació a la Conselleria de Benestar Social, el present protocol no implicarà cap obligació econòmica específica atés que les actuacions que esta ha de realitzar s'enquadren dins de les que ordinàriament té atribuïdes la Direcció General de Drogodependències a càrrec del programa pressupostari 313.20: ?Drogodependències i altres trastorns addictius?.
  
Sèptim. El present Protocol entrarà en vigor en el moment de la seua firma i mantindrà la seua vigència fins al dia 1 de març del 2004. Les parts podran prorrogar expressament l'esmentada vigència, per períodes d'un any, havent d'acordar-se la pròrroga durant el mes anterior a l'expiració del termini.
  
Octau. Per a la interpretació i el control del compliment del que disposa este Protocol, cada una de les parts designarà tres membres de la Comissió de Seguiment que es cree a l'efecte. La Dita Comissió resoldrà per unanimitat els problemes que pogueren plantejar-se en l'execució del Protocol.
  
Nové. El present Protocol té naturalesa administrativa per això, regix en el seu desenrotllament i per a la seua interpretació l'ordenament jurídic administratiu, amb expressa submissió de les parts a la jurisdicció contenciosa administrativa en cas de conflicte.
  
En prova de conformitat, els que intervenen firmen el present Protocol en doble exemplar i a un sol efecte al lloc i en la data amunt indicats.
  
El delegat del Govern en la Comunitat Valenciana,
  
JUAN GABRIEL COTINO FERRER
  
El conseller de Benestar Social,
  
RAFAEL BLASCO CASTANY